VDS sklep Pdp 1819/2001
Sodna praksa Višjega delovnega in socialnega sodišča, 2002-05-09

Oddelek za individualne in kolektivne delovne spore

Taksne zavezanke so pravočasno plačale zahtevano takso, saj so bila vsa vplačila izvršena do 31.7.2001. Upoštevati je potrebno, da se je rok 15 dni (od vročitve) za izpolnitev obveznosti (plačilo takse) iz 26. člena Zakona o sodnih taksah (ZST - Ur. l. RS, št. 1/90 - 50/98) iztekel 18.7.2001, torej v času sodnih počitnic, ko sodni roki ne tečejo, zato se šteje, da je taksa plačana v zakonskem roku. Čeprav tožnice niso predložile sodišču potrdila o plačilu, jih ne zadenejo posledice, ki so za neplačilo takse določene v 4. odst. 180. člena ZPP, ker je bila taksa pravočasno plačana. Po tedaj veljavnem določilu 8. člena ZST, pa stranke niso bile dolžne predložiti sodišču potrdila o plačilu takse.

Pritožbam se ugodi in se sklep sodišča prve stopnje glede pritožnikov D. K., C. U. B., B. K., R. M., M. M., M. P. in M. H. razveljavi in zadeva vrne sodišču prve stopnje v nadaljnji postopek.

Prvostopenjsko sodišče je z izpodbijanim sklepom štelo, da je tožba tožnikov P. B., M. D., M. H., N. J., K. K., D. K., R. M., M. M., M. P., R. P., T. S., O. S., C. U. B. in B. K. umaknjena in je zato postopek ustavilo. Navedeni tožniki namreč takse za tožbo niti po opominu niso plačali, niso pa bili izpolnjeni pogoji za oprostitev plačila sodne takse. Svojo odločitev je oprlo na določbo 4. odst. 180. člena ZPP in 3. odst. 188. člena ZPP. Zoper prvostopenjski sklep so vložile tožnice D. K., C. U. B. po svojem pooblaščencu, R. M. sama in še enkrat z ostalimi tožnicami B. K., M. M., M. P. in M. H. pravočasne pritožbe. Pritožnice v pritožbah navajajo, da so pravočasno poravnale takso in so o tem predložile sodišču potrdila Agencije Republike Slovenije za plačilni promet, niso pa navedenih potrdil predložile sodišču, ker so to spregledale. Pritožbe so utemeljene. Iz podatkov v spisu je razvidno, da je prvostopenjsko sodišče dne 29.6.2001 postalo pooblaščencu tožečih strank, odvetniku L., opomin za plačilo sodne takse za tožbo z navedbo, koliko znaša taksa za posamezno tožečo stranko. Pooblaščenca je tudi pozvalo, da v 15-ih dneh od vročitve opomina plača neplačano sodno takso za tožbo (str. 2. opomina) in da v 8-ih dneh po plačilu predloži sodišču potrdilo o plačani taksi (str. 7 opomina). Pooblaščenec je prejel navedeni opomin 3.7.2001, kot izhaja iz vročilnice na list. št. 80/2. Iz potrdil na list. št. 87, 87/1, 89, 92, 93 izhaja, da so pritožnice pravočasno plačale zahtevano takso, saj so bila vsa vplačila izvršena do 31.7.2001. Upoštevati je namreč potrebno, da se je rok 15 dni (od vročitve) za izpolnitev obveznosti (plačilo takse) iz 26. člena Zakona o sodnih taksah (ZST - Ur. l. RS, št. 1/90 - 50/98) iztekel 18.7.2001, torej v času sodnih počitnic (od 15.7. do 15.8.), sodni roki ne tečejo, zato se šteje, da je taksa plačana v zakonskem roku. Čeprav tožnice niso predložile sodišču potrdila o plačilu, jih ne zadenejo posledice, ki so za neplačilo takse določene v 4. odst. 180. člena ZPP, ker je bila taksa pravočasno plačana. Po tedaj veljavnem določilu 8. člena ZST, pa stranke niso bile dolžne predložiti sodišču potrdila o plačilu takse. Pritožbeno sodišče je zato pritožbam tožnic ugodilo in razveljavilo izpodbijani sklep sodišča prve stopnje ter zadevo v skladu s 3. tč. 365. člena ZPP vrnilo prvostopenjskemu sodišču v nadaljnji postopek.

ZST člen 8,  26,  8,  26.  ZPP člen 180,  180/4,  180,  180/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.